b'\n_START_ARTICLE_\nSanomalaite\n_START_PARAGRAPH_\nSanomalaitteet ovat radio- ja puhelinyhteyksien kanssa k\xc3\xa4ytett\xc3\xa4vi\xc3\xa4 p\xc3\xa4\xc3\xa4telaitteita, joilla voidaan l\xc3\xa4hett\xc3\xa4\xc3\xa4 sanomia salattuna. L\xc3\xa4hetett\xc3\xa4v\xc3\xa4 sanoma kirjoitetaan laitteen muistiin, josta se l\xc3\xa4hetet\xc3\xa4\xc3\xa4n salattuna vastaanottajalle._NEWLINE_Sanomalaitteet yleistyiv\xc3\xa4t l\xc3\xa4nsimaissa puolustusvoimien ja muiden viranomaisten k\xc3\xa4ytt\xc3\xb6\xc3\xb6n 1970-luvulla. Laitteiden kehitt\xc3\xa4mistarve syntyi ennen kaikkea vaatimuksista lis\xc3\xa4t\xc3\xa4 kentt\xc3\xa4radio- ja puhelinyhteyksien sanomien v\xc3\xa4lityskyky\xc3\xa4, v\xc3\xa4hent\xc3\xa4\xc3\xa4 puheliikennett\xc3\xa4 ja korvata erilliset, kentt\xc3\xa4k\xc3\xa4yt\xc3\xb6ss\xc3\xa4 varsin hankala- ja hidask\xc3\xa4ytt\xc3\xb6iset salaamislaitteet. Kaikkien k\xc3\xa4yt\xc3\xb6ss\xc3\xa4 olevien sanomalaitteiden keskeinen ominaisuus onkin sanoman l\xc3\xa4hett\xc3\xa4minen lyhyen\xc3\xa4 salattuna \xc3\xa4\xc3\xa4nipurskeena.\n_START_SECTION_\nSanomalaitteet Suomessa\n_START_PARAGRAPH_\nSanomalaitteiden kehitt\xc3\xa4minen alkoi my\xc3\xb6s Suomessa 1970-luvulla p\xc3\xa4\xc3\xa4esikunnan ja Nokian yhteisty\xc3\xb6n\xc3\xa4. Laajojen kentt\xc3\xa4kokeiden j\xc3\xa4lkeen ensimm\xc3\xa4iset laitteet otettiin k\xc3\xa4ytt\xc3\xb6\xc3\xb6n vuonna 1983. Jatkokehitt\xc3\xa4misen tuloksena syntynyt uusin versio Sanomalaite M 90 edusti alan huippuosaamista maailmassa. Digitaaliset salaamiskykyiset laitteet ja niist\xc3\xa4 muodostettavat sanomalaiteverkot ovat vakiinnuttaneet asemansa kaikkien puolustushaarojen ja aselajien viestiverkoissa._NEWLINE_Sanomalaitteet ovat radio- ja puhelinyhteyksien p\xc3\xa4\xc3\xa4telaitteita, joten niiss\xc3\xa4 itsess\xc3\xa4\xc3\xa4n ei ole l\xc3\xa4hetint\xc3\xa4 eik\xc3\xa4 vastaanotinta. L\xc3\xa4hetett\xc3\xa4v\xc3\xa4 sanoma n\xc3\xa4pp\xc3\xa4ill\xc3\xa4\xc3\xa4n vapaa- tai m\xc3\xa4\xc3\xa4r\xc3\xa4muotoisena laitteen muistiin._NEWLINE_M\xc3\xa4\xc3\xa4r\xc3\xa4muotoisia sanomia ovat muun muassa tykist\xc3\xb6n, ilmapuolustuksen ja meripuolustuksen tulikomennot sek\xc3\xa4 tiedustelu- ja valvontailmoitukset. Salattu sanoma l\xc3\xa4hetet\xc3\xa4\xc3\xa4n laitteen l\xc3\xa4hetysmuistista vastaanottavan laitteen muistiin, jossa se muutetaan automaattisesti selv\xc3\xa4kieliseen muotoon._NEWLINE_Sanoma voidaan lukea vastaanottavan laitteen n\xc3\xa4yt\xc3\xb6lt\xc3\xa4, tulostaa kirjoittimelle ja tarvittaessa l\xc3\xa4hett\xc3\xa4\xc3\xa4 eteenp\xc3\xa4in. Tyypillinen tavanomaisen sanoman l\xc3\xa4hetysaika on muutamia sekunteja._NEWLINE_Sanomalaite soveltuu k\xc3\xa4ytett\xc3\xa4v\xc3\xa4ksi sek\xc3\xa4 kiinteiss\xc3\xa4 ett\xc3\xa4 liikkuvissa j\xc3\xa4rjestelmiss\xc3\xa4. Se voidaan asentaa kiinteisiin tiloihin, siirrett\xc3\xa4viin kontteihin tai ajoneuvoihin. Laite on riitt\xc3\xa4v\xc3\xa4n kevyt my\xc3\xb6s jalan liikkuvien joukkojen k\xc3\xa4ytt\xc3\xb6\xc3\xb6n._NEWLINE_Erityisesti tiedustelujoukkojen k\xc3\xa4ytt\xc3\xb6\xc3\xb6n on kehitetty kevyempi versio, partiosanomalaite. Siin\xc3\xa4 on samat perusominaisuudet kuin sanomalaitteessa. Partiosanomalaitteella voidaan lis\xc3\xa4ksi l\xc3\xa4hett\xc3\xa4\xc3\xa4 tavallista s\xc3\xa4hk\xc3\xb6tyst\xc3\xa4. Laite painaa noin yhden kilogramman ja se on uppovesitiivis._NEWLINE_Viestiverkoissa sanomien l\xc3\xa4hett\xc3\xa4miseen, vastaanottamiseen ja automaattiseen v\xc3\xa4litt\xc3\xa4miseen k\xc3\xa4ytet\xc3\xa4\xc3\xa4n keskussanomalaitetta. Laitteilla voidaan my\xc3\xb6s ohjata ja valvoa sanomaliikennett\xc3\xa4 sek\xc3\xa4 paikantaa verkossa olevia vikoja. Keskussanomalaite mahdollistaa samanaikaisen liikenteen usean eri verkkoon yhdistetyn keskussanomalaitteen, sanomalaitteen, partiosanomalaitteen ja tuliasemap\xc3\xa4\xc3\xa4tteen kanssa. Keskussanomalaitteeseen voidaan liitt\xc3\xa4\xc3\xa4 kirjoitin, laskin ja tietokone._NEWLINE_Sanomalaitej\xc3\xa4rjestelm\xc3\xa4 on pitk\xc3\xa4st\xc3\xa4 elini\xc3\xa4st\xc3\xa4\xc3\xa4n huolimatta edelleen k\xc3\xa4yt\xc3\xb6ss\xc3\xa4 ja k\xc3\xa4ytt\xc3\xb6kelpoinen laite tekstimuotoisten sanomien v\xc3\xa4litt\xc3\xa4miseen. Modernissa sodank\xc3\xa4ynniss\xc3\xa4 se soveltuu huonosti tai ei ollenkaan monimuotoviestien (esimerkiksi kartat), sensoriliikenteen (runsaasti lyhyit\xc3\xa4 automaattisia sanomia), laajakaistaliikenteen (esimerkiksi videokuva) tai kovia reaaliaikavaatimuksia (esimerkiksi asej\xc3\xa4rjestelm\xc3\xa4t) vaativien viestien v\xc3\xa4litt\xc3\xa4miseen.'